Samtals hefur 12.560 manns verið sagt upp í hópuppsögnum á 12 árum . Flestir misstu vinnuna á þriggja mánaða tímabili frá desember 2008 til febrúar 2009 og svo næstu 3 mánuði þar á eftir . Alls voru þeir sem sagt var upp í hópuppsögnum á árinu 2019 1.046 talsins og hafa ekki verið fleiri síðan 2009 en þá var fjöldi þeirra sem sagt var upp í hópuppsögn 1.780 . Frá þessu er greint á vef Vinnumálastofnunar . Vinnumálastofnun barst 21 tilkynning um hópuppsögn á árinu 2019 , þar sem 1.046 manns var sagt upp störfum . Engar tilkynningar um hópuppsagnir bárust stofnuninni í desember síðastliðnum . Auglýsing Samkvæmt stofnuninni misstu flestir vinnuna í flutningum , eða 540 manns sem gera tæp 52 prósent allra hópuppsagna . Í öðru lagi missti fólk vinnuna í byggingariðnaði , eða um 10 prósent og í þriðja lagi í fjármála – og vátryggingarstarfsemi eða tæp 10 prósent . Um 53 prósent tilkynntra hópuppsagna á árinu 2019 voru á höfuðborgarsvæðinu , um 37 prósent á Suðurnesjum , um 4 prósent á Vesturlandi , um 3,5 prósent á Suðurlandi og um 2,4 prósent á Norðurlandi eystra , segir á vef Vinnumálastofnunar . Karl Sigurðsson , sérfræðingur hjá Vinnumálastofnun , segir í samtali við Kjarnann að hópuppsögnum hafi farið fjölgandi undanfarin ár . „ Það voru um 700 til 800 sem skráðu sig hjá okkur eftir gjaldþrot WOW air , “ segir hann en þeim hefur fækkað smám saman sem eru á skrá síðustu mánuði . Sex tilkynningar um hópuppsagnir bárust Vinnumálastofnun í mars á síðasta ári þar sem 473 starfsmönnum var sagt upp störfum . Tvær uppsagnir voru í starfsemi tengdri flutningum og geymslu , þar sem 328 manns var sagt upp störfum , þar af 315 hjá Airport Association , en sumum þeirra sem sagt var upp þar hefur verið boðin endurráðning á öðrum kjörum . Þetta kom fram hjá Vinnumálastofnum í apríl síðastliðnum . Hinar uppsagnirnar koma úr fjórum atvinnugreinum ; 46 manns var sagt upp í ferðaþjónustu , 37 í framleiðslu , 32 í byggingastarfsemi og 30 í sérfræðilegri , vísindalegri og tæknilegri starfsemi . Flestar hópuppsagnir bárust frá fyrirtækjum á Suðurnesjum eða 347 og 126 á höfuðborgarsvæðinu . Hópuppsagnirnar komu til framkvæmda á tímabilinu maí til júlí á síðasta ári . Uppsagnir hjá Wow air og aðrar uppsagnir vegna gjaldþrota eru ekki taldar með í þessum hópuppsögnum , samkvæmt Vinnumálastofnun . Karl segir að ef ekki hefði verið þessi hópuppsögn hjá Airport Association þá hefðu hópuppsagnir á síðasta ári verið á pari við árið áður – og jafnvel færri . Vona að botninum verði náð í vetur Aðspurður hvernig þau hjá Vinnumálastofnun sjái komandi ár fyrir sér þá segir Karl að það sé erfitt að spá fyrir um hópuppsagnir . Þó telur hann að almennt séð muni atvinnuástand versna umfram árstíðasveiflur á næstunni . Það eigi sérstaklega við ef snarpur samdráttur verði í ferðaþjónustu þar sem mikið yrði um hagræðingaraðgerðir . „ Við vonumst hins vegar til þess að botninum verði náð að liðnum vetri , “ segir hann og bætir því við að þau hjá Vinnumálastofnun hafi vitneskju um að stór fyrirtæki í fluggeiranum , á borð við Icelandair og Airport Association , muni halda áfram að ráða fólk . Þá fari þetta allt eftir eftirspurninni eftir ferðamönnum . Gjaldþrot ekki með í hópuppsögnum Alls var 111 fastráðnum starfsmönnum WOW air sagt upp störfum í desember árið 2018 og náðu uppsagnir starfsmanna þvert á fyrirtækið . Þá hafði Vinnumálastofnun ekki fengið jafn fjölmennar hópuppsagnir síðan 2009 þegar um 600 manns var sagt upp í tveimur hópuppsögnum hjá Ístaki hf . WOW air varð síðan gjaldþrota þann 28. mars á síðasta ári og þá misstu 1.100 starfsmenn flugfélagsins störf sín . Það er þó ekki inn í tölum Vinnumálastofnunar þar sem gjaldþrot eru ekki talin með í hópuppsögnum , að sögn Karls . Þrot WOW air skilur eftir milljarðakostnað Stór liður sem hefur áhrif á ríkisrekstur um þessar mundir er einmitt aukin kostnaður vegna hærra atvinnuleysis og greiðslna úr Ábyrgðarsjóði launa , aðallega vegna gjaldþrots WOW air sem hefur aukið verulega kostnað vegna beggja liða . Atvinnuleysi stefnir í að verða 3,5 prósent í ár , en var 2,4 prósent að meðaltali í fyrra . Í frumvarpi til fjáraukalaga sem samþykkt var í desember síðastliðnum var lagt til að fjárheimild til málaflokksins yrði aukin um 7,6 milljarða króna . Af þeirri upphæð var gert ráð fyrir að tæplega 6,3 milljarðar króna færi í að mæta auknum útgjöldum Atvinnuleysistryggingasjóðs á síðasta ári . Þá var farið fram á að tæplega 1,3 milljarðar króna færu til Ábyrgðarsjóðs launa til að mæta auknum útgreiðslum vegna gjaldþrota fyrirtækja á árinu . Hvað er hópuppsögn ? Í lögum um hópuppsagnir er kveðið á um að þau gildi um uppsagnir atvinnurekanda á fastráðnum starfsmönnum af ástæðum sem ekki tengjast hverjum þeirra um sig , þegar fjöldi starfsmanna sem sagt er upp á þrjátíu daga tímabili er : að minnsta kosti 10 starfsmenn í fyrirtækjum sem venjulega hafa fleiri en 20 og færri en 100 starfsmenn í vinnu að minnsta kosti 10% starfsmanna í fyrirtækjum sem venjulega hafa hið minnsta 100 starfsmenn , en færri en 300 starfsmenn í vinnu að minnsta kosti 30 starfsmenn í fyrirtækjum sem venjulega hafa 300 starfsmenn eða fleiri í vinnu . Við útreikning á fjölda þeirra sem sagt er upp samkvæmt 1. málsgrein skal litið á uppsögn ráðningarsamnings einstakra starfsmanna sem jafngilda hópuppsögnum að því tilskildu að um minnst fimm uppsagnir sé að ræða . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .